《满江红 其三》
宋代·赵希蓬

七叶蓂开，正祈巧、穿针时节。织女不骖王母驾，谪生名阅。

鹤算七旬书宝箓，鹊桥千丈飞银阙。更玳筵、银烛照红妆，神仙列。

歌宛转，莺调舌。番舞袖，风回雪。对寿觞频劝，寿星明洁。

今日汉宫千岁药，明年唐殿长生月。问斑衣、戏彩是何人，蓝袍客。

作者简介：赵希逢（生卒年不详）一作希蓬，宋宗室，太祖四子秦王德芳八世孙，太祖九世孙（《宋史·宗室世系表》八） 。与华岳诗词酬唱往来，有《华赵二先生南征录 》今不传。词见《诗渊》第二十五册。 理宗淳祐元年（一二四一）为汀州司理参军（明嘉靖《汀州府志》卷一一）。开禧初华岳因上书请诛韩侂胄、苏师旦编管建宁时，希逢与华交往甚密，差不多尽和华《翠微南征录》中诗。《南征录》中亦有《贺赵法曹》《答赵法曹》等诗，当即其人。原诗题注中介绍其生平为字可久（一作可父），“以词赋明经屡首监曹，初尉赣之石城，……次任建安法曹。明年复为南省锁试第一，又明年发兵上边”。